
I  SELETUSKIRI 

1 Planeeringu koostamise eesmärk ja lähteandmed.

Detailplaneeringu koostamise eesmärgiks on Vana-Vaida tee 12 (kat.nr 65303:003:0467)  elamumaa kinnistu jagamine elamumaa ja transpordimaa kruntideks ning määrata ehitus- ja hoonestustingimused, juurdepääsud, tehnovõrgud ja haljastus. Planeeritav ala on ca 1,2 ha (11864 m2).
Detailplaneeringu koostamise alus:

· Rae Vallavalitsuse 14.03.2023 korraldus nr 561 Vaida alevik Vana-Vaida tee 12 kinnistu ja lähiala detailplaneeringu algatamine ja lähteseisukohtade kinnitamine.

Detailplaneeringu lähtedokumendid, õigusaktid ja arvestamisele kuuluvad dokumendid:
· Rae valla üldplaneering, kehtestatud 21.05.2013 Rae Vallavolikogu otsusega nr 462.

· Harju maakonnaplaneering 2030+ (kehtestatud riigihalduse ministri 9.04.2018

käskkirjaga nr 1.1-4/78);

· Planeerimisseadus;

· Keskkonnamõju hindamise ja keskkonnajuhtimissüsteemi seadus;

· Rahvatervishoiu seadus;

· Looduskaitseseadus;

· Maakatastriseadus;

· Ühisveevärgi ja -kanalisatsiooni seadus;

· Tuleohutusseadus;

· Riigihalduse ministri 17.10.2019 määrus 1.1-1/50 „ Planeeringu vormistamisele ja ülesehitusele esitatavad nõuded“.

· Eesti Standard EVS 809:1:2002 Kuritegevuse ennetamine, linnaplaneerimine ja

arhitektuur Osa 1: Linnaplaneerimine;

· Katastriuksuste sihtotstarvete liigid ja nende määramise kord;

· EVS 842:2003 Ehitiste heliisolatsiooni nõuded. Kaitse müra eest;

· Keskkonnaministri 16.12.2016 määrusega nr 71 „Välisõhus leviva müra normtasemed ja mürataseme mõõtmise, määramise ja hindamise meetodid“
· Sotsiaalministri 12.11.2025. a määrus nr 61  "Nõuded müra, sealhulgas ultra- ja infraheli ohutusele elamutes ja ühiskasutusega hoonetes ning helirõhutaseme mõõtmise meetodid"  

· Siseministri 23.02.2022. a määrus nr 17 „Ehitisele esitatavad tuleohutusnõuded“;

· Siseministri 18.02.2021. a määrus nr 10 „Veevõtukoha rajamise, katsetamise, kasutamise, korrashoiu, tähistamise ja teabevahetuse nõuded, tingimused ning kord;

· Majandus- ja kommunikatsiooniministri 26.03.2007 määrus nr 19

„Elektripaigaldiste kaitsevööndi ulatus ja kaitsevööndis tegutsemise kord“;

· Ettevõtlus- ja infotehnoloogiaministri 11.12.2018 määrus nr 63 „Hoone energiatõhususe

miinimumnõuded“;

· EVS 843:2016 Linnatänavad;

· Rae Vallavolikogu 15.06.2021  määrus nr 73, Rae valla jäätmehoolduseeskiri
· Rae Vallavolikogu 27.09.2021  määrus nr 78, Rae valla jäätmekava aastateks 2021-2026
· Rae Vallavolikogu määrus 20.mai 2024 nr 46 „Rae valla ühisveevärgi ja –kanalisatsiooni ning sademevee ärajuhtimise arendamise kava aastateks 2024-2035 kinnitamine“

· Rae Vallavolikogu 18.10.2022 määrus nr 11 „Haljastusnõuded projekteerimisel ja ehitamisel Rae vallas“

· Rae Vallavalitsuse 30.08.2022 määrus nr 18 “Haljastuse hindamise metoodika ning avaliku ala haljastuse nõuded”
· Lähiümbruse detailplaneeringud 

Detailplaneeringu koostamiseks tehtud uuringud:

· Topograafiline plaan, NordGeo OÜ 12.09.2021 töö nr 21NG011
· Haljastuse hinnang, Visioon Haljastus 15.05.2023 töö nr  431/2023
· Mürahinnang, Hendrikson & KO 09.06.2023 töö nr 23004686
2 Olemasoleva olukorra iseloomustus:

2.1 Planeeringuala asukoht ja iseloomustus.
Planeeringuala asub Vaida alevikus, mille pindala oli 2020. a andmetel 1 km2 ja elanike arv 843. Vaida asulakoht on mainitud juba Taani hindamisraamatus 13. sajandil. Vaida asula on pikliku kujuga külgnedes Tallinn-Tartu-Võru-Luhamaa (edaspidi Tallinn-Tartu) maanteega. Idapool asuvad põllud ja Pikavere soo.  Piki maantee serva on rajatud müratõkkesein, mille taga asub vahetult ka planeeringuala. Teisel pool planeeritavat ala paikneb Vaida asulat läbiv Vana-Vaida tee. Kõnealuse tee ääres asuvad ka olulisemad keskuse tõmbepunktid. Võib väita, et Vana- Vaida tee 12 katastriüksus asub Vaida aleviku keskuses või selle mõjualas. Kontaktvööndis asuvad põhiliselt korter- ja üksikelamud, ärimaa sihtotstarbega katastriüksused (kauplused) ja ühiskondlikud hooned nagu lasteaed, põhikool, postkontor, perearstikeskus ja raamatukogu. Suurima mõjuga lähiobjekt on Tallinn-Tartu maantee.

Maa- ja ruumiameti kaldaero fotod 2023 a. 

Olemasolevad piirangud

Peamised kitsendused tulenevad tee ja tehnovõrkude kaitsevöönditest. Planeeritaval alal puuduvad looduskaitselised piirangud. 
· Transpordiameti tee nr 2 Tallinn-Tartu-Võru-Luhamaa tee teekaitsevöönd; 

· Transpordiameti tee nr 11155 Vaida tee teekaitsevöönd; 

· elektripaigaldised ja nende kaitsevööndid; 

· sideehitised ja nende kaitsevööndid; 

· ühisveevärgi ja -kanalisatsiooni torustikud ja nende kaitsevöönd. 

Tehnovõrgud

Vana-Vaida tee ääres asuvad kõik peamised tehnovõrgud ja liitumisvõimalused. 

Olemasolev hoonestus on tehnovõrkudega liidetud. 
2.2 Planeeringuala maakasutus ja hoonestus.

Planeeringuala moodustab Vana-Vaida tee 12 katastriüksus (kat. tunnus 65303:003:0467), mille maakasutuse sihtotstarve on 100% elamumaa. Pindala on 11864 m2, millest 6015 m2 on looduslik rohumaa, 4925 m2 õuemaa ja 924 m2 muu maa. Katastriüksusel asub ka ca 740 m2 veekogu (tiik). Maapind on suhteliselt tasane ja ühtlase langusega kirdest edelasse. Katastriüksus on hoonestatud ja sellel asub üks elamu ja kaks abihoonet. 

Elamu - EHR 116042231 (EHR andmetel ehitisealune pind 264 m2);

ait -  EHR 116042233 (EHR andmetel ehitisealune pind 124 m2);

saun - EHR 116042234 (EHR andmetel ehitisealune pind 58 m2).
2.3 Lähiümbruse detailplaneeringud:

Kontaktalas asuvad mitmed detailplaneeringud, vt. skeem allpool. 

1 - Vana-Vaida tee 12 kinnistu ja lähiala detailplaneeringu ala DP1061

2 - Vaida liiklussõlme DP, kehtestatud 08.03.2003.a (osaliselt kehtetu). DP0097

3 - Tuuliku tee 8 kinnistu DP, kehtestatud 08.11.2021.a. DP1114

4 - Rukkilille tn 1 kinnistu DP, kehtestatud 17.09.2019. a. DP0984

5 - Vana-Tartu mnt 21 krundi DP, kehtestatud 19.06.2001. a. DP0048
6 - Rukkilille tn 6 kinnistu ja lähiala DP, algatatud 03.01.2024. a. DP1287

7 - Vana-Vaida tee 15 kinnistu ja lähiala DP, kehtestatud 12.01.2016. a. DP0874

8 - Madara, Vana-Vaida tee 15 ja Hoidla tee 1 kinnistute ja lähiala DP, algatatud 07.06.2022.a. DP1175

9 - Rukki kinnistu ja lähiala DP, taotlus 25.11.2019.a. DP1088

10 - Kaera kinnistu ja lähiala DP, kehtestatud 05.10.2010.a. DP0576

11 - Peenra, Peenrapõllu ja Leppsalu kinnistute DP, kehtestatud 12.02.2008. a. DP0517

3 Planeeringuettepanek.
3.1 Planeeringu vastavus üldplaneeringule

Rae valla üldplaneeringu põhijoonise kohaselt asub planeeringuala elamumaa (EV) juhtotstarbega alal. Vaida alevik on üldplaneeringu järgi määratud detailplaneeringu kohustusega tiheasusutuse alaks.  Üldplaneeringu kohaselt on elamumaa üksik-, kaksik-, rida- ja korterelamute maa tiheasustusalal ning hajaasustusalal paiknevate elamute õuemaa. Elamumaa hulka arvatakse ka suvilate ja suvilagruppide maa ning aiandusühistute ühiskasutuses olev maa.

Detailplaneeringu ala ei ole hõlmatud varasemalt kehtestatud detailplaneeringuga. 

Detailplaneeringuga jagatakse olemasolev elamumaa krunt väiksemateks, ühepereelamute kruntideks, transpordimaa krundiks ning määratakse ehitusõigus eramute ja abihoone püstitamiseks. Planeeringuga tihendatakse Vaida alevikus keskset ala, kus asuvad sotsiaal- ja teenindusasutused. Planeeringuala on tehnovõrkudega varustatud piirkonnas. Detailplaneeringu lahendus viib ellu üldplaneeringuga seatud eesmärke.
3.2 Üldiselt

Detailplaneeringu koostamise aluseks on üldplaneeringus määratud normid ja piirmäärad:
- Elamumaa krundi min suurus 1500 m2
- Ühepere-, kahepere, paariselamute kruntidel täisehitus 10-15% sõltuvalt krundi suurusest.

- Ühepereelamul max 2 korrust ja kõrgus 8m

- Krundi iga 300 m2 kohta vähemalt 1 puu, mille täiskasvamise kõrgus on min 6m.

- Kuni 2 abihoonet ehitusaluse pinnaga kuni 80m2/hoone ja kõrgus 5m. Abihoone ja piire peavad arhitektuurselt haakuma elamuga.
- Ühepereelamu katusekalle 20-45kraadi *, väiksemad hooneosad võivad olla madalama kaldega.
- Puidust lattaed, kinnistute vahel võib olla võrkpiire, kõrgus 1,5m ja lähtuda naaberkinnistute lahendusest.

- peamine viimistlusmaterjal puit. Puiduga võib kombineerida kivi, krohvi, tellist.

*Katuse täpsem kalle määrata detailplaneeringu kohustusega alal planeeringuga, lähtudes naaberelamute ja krundipoolse tänavafrondi elamute katuste valdavast põhikaldest. 
3.3 Krundijaotus

Detailplaneeringuga on katastriüksus kavandatud jagada kuueks krundiks, millest viis on elamumaa krundid ja üks transpordimaa krunt juurdepääsutee tarbeks. Üks kruntidest (Pos 1) jääb nö jääki ja sellel alal säilub olemasolev olukord ning midagi uut sinna ei planeerita. Planeeritud elamumaa kruntide maakasutuse sihtotstarbed on planeeritud 100% üksikelamumaaks. Elamumaa kruntide suurused on vahemikus 1547-2999 m2.
	Positsiooni nr
	Krundi pindala

	1
	1769 m2

	2
	1868 m2

	3
	2999 m2

	4
	2769 m2

	5
	1515 m2

	6
	944 m2

	Kokku:
	11864 m2


3.4 Kruntide ehitusõigus.

Ehitusõigus on antud kõigile planeeritud elamumaa kruntidele. Pos 1 elamumaa krunt jääb jääki, seal säilub olemasolev olukord ja ehitusõigus. Edaspidiselt (lammutamine, rekonstrueerimine, laiendamine jmt) lähtutakse  üldplaneeringust.
Hoonete arv

Pos. 2 kuni 5  kruntidele on lubatud püstitada üks elamu ja kaks abihoonet.
Hoonete arvu hulka arvestatakse ka ilma ehitusloa või kirjaliku nõusolekuta püstitatavad väikehooned (Ehitusseadustiku Lisa 1 järgi alla 20 m2 ehitisealuse pinnaga ja alla 5m kõrge).

Hoonete kõrgus

Elamu kõrgus võib olla kuni 8 m ja abihoone kõrgus 5 m. Hoonete kõrgust arvestatakse keskmisest planeeritud maapinnast (kõrguse arvutamisel lähtutakse Majandus- ja taristuministri määrusest 05.06.2015 nr 57 „Ehitise tehniliste andmete loetelu ja arvestamise kord“.  
Hoonete korruselisus

Hoonetel on lubatud kuni kaks maapealset korrust, samuti on lubatud üks maa-alune korrus (nii elamul kui abihoonel).

Ehitistealune pind
Rae valla üldplaneeringu kohaselt on lubatud kavandada ehitusõigust hoonetele  ehitisealuse pinnaga, mis moodustab maksimaalselt 15% planeeritud krundi pindalast, seejuures abihoonete ehitisealune pind võib olla maksimaalselt 80 m2. 
Ehitisealuse pinna hulka arvestatakse hooned ja rajatised, samuti ilma ehitusloa või kirjaliku nõusolekuta püstitatavad väikehooned (Ehitusseadustiku Lisa 1 järgi alla 20 m2 ehitisealuse pinnaga ja alla 5m kõrge). Ehitisealuse pinnana käsitletakse kõikide hoonete (sh vabaehitusetegevuse alla minevad ehitised) ja katusega rajatiste alust pinda.
Krundi kõikide hoonete ja rajatiste ehitistealune pind kokku Pos. 2 kuni 5  on lubatud järgnevalt:

· Pos 2   -   kuni 250 m2

· Pos 3   -   kuni 300 m2

· Pos 4   -   kuni 300 m2

· Pos 5   -   kuni 225 m2
Muud tingimused
Planeeritud üksikelamumaa kruntidele on määratud hoonestusala üksikelamule ja abihoonetele (vt. põhijoonis koos tehnovõrkudega), mille eesmärgiks on vältida elamute rajamist Tallinn-Tartu maantee kaitsevööndi lähedusse. 
Üks olemasolevatest abihoonetest, mis asub olemasoleval katastriüksusel on detailplaneeringuga ette nähtud likvideerida, kuna see jääb osaliselt  rajatava juurdepääsutee alla

3.5 Ehitiste arhitektuurinõuded.
· Elamute eskiisprojektid kooskõlastada Rae valla arhitektiga.

· Planeeringualale rajatavate hoonete arhitektuur peab olema kaasaegne ning arvestama ning sobituma naaberkruntide ja piirkonna hoonestusega. 

· Hoonete välisviimistlus määratakse konkreetsete ehitusprojektidega.  
· Hoonete välisviimistlusmaterjalidena on lubatud kõik keskkonda sobituvad ja Eesti kliimasse sobivad materjalid, välja arvatud ümarpalk, plastikvoodrilauad. Eelistatud viimistlusmaterjaliks on puit, mida võib kombineerida muude materjalidega
· Hoonete põhilise katusekattematerjalina võib kasutada profiilplekki, kivi, puitu (kiviprofiiliga katuseplekk ei ole lubatud). 

· Lubatud katusekalle 20 kuni 45 kraadi, väiksemas mahus (kuni 30% ehitisealusest pinnast) on lubatud ka lamekatus. Katusekalde valikul arvestada naaberhoonestuse katusekalletega. 

· Hoonete fassaadide värvilahenduses kasutada keskkonda sobivaid värvitoone.
· Eluruumide projekteerimisel tagada head insolatsioonitingimused ja lähtuda EVS -EN 17037:2019+A1:2021 „Päevavalgus hoonetes“

3.6 Piirded

Piirdeaiad on lubatud. Nõuded piiretele: piire peab sobituma miljöösse, hoonete arhitektuuriga ja olema tagasihoidliku ning  minimalistliku disainiga. Piirdeaiad kavandada hoonete arhitektuuriga sidusalt. Piirde maksimaalne kõrgus 1,5 m olemasolevast maapinnast ja minimaalne läbipaistvus peab olema 25% iga jm  kohta. Teepoolne piire võib olla puidust latt- või lippaed või võrkpiire hekiga, kruntide vahel võib olla võrkpiire. Kõiki piirdeid võib kombineerida hekiga. Tee poole avanevad väravad ei ole lubatud.
Piirdeaia võib paigaldada krundi piirist sissepoole. Kogu piirde konstruktsioon peab asuma krundil. Naabrite omavahelisel kokkuleppel võib piirdeaia rajada krundi piirile. Pos 1 ja Pos 6 vaheline piirdeaia  võib rajada  minimaalselt 4m kaugusel teekatte servast (AS Elveso tehnilised nõuded ÜVK trassidele).
Koos hoone eskiisprojektiga kooskõlastada ka piirde lahendus valla arhitektiga.
3.7 Teede maa-alad, liiklus- ja parkimiskorraldus.

Kruntidele juurdepääs on olemas Vana-Vaida teelt nr 11155 ning planeerimisettepaneku kohaselt jääb see väikese nihutusega samasse asukohta. Kõikidele moodustatavatele kruntidele pääsemiseks luuakse üks transpordimaa sihtotstarbega krunt. Jalakäijate ohutuks liikumiseks üle Vana-Vaida tee asuvasse bussipeatusesse ja jalg-jalgrattateele, on planeeritud ülekäigurada ja mahasõidust kuni Rukkilille tänava ristmikuni kõnnitee. Mahasõit, kõnnitee  ja ülekäigurada projekteeritakse ja ehitatakse välja vastavalt Transpordiameti poolt väljastatavatele tehnilistele tingimustele pärast planeeringu kehtestamist.
Detailplaneeringuga on kavandatud ülekäigurada koos kergliiklustee ühendusega riigitee alusele maaüksusele 11155 Vaida tee (katastritunnus 65303:003:0246). Mahasõidu nähtavuskolmnurga ulatuses ja planeeritud kõnnitee alalt on ette nähtud likvideerida olemasolevad puud ja hekk. Kavandatava ülekäiguraja asukohas on olemasolev tänavavalgustus.  Edasise projekteerimise käigus täpsustada olemasoleva valgustuse sobivust kavandatud ülekäiguraja projekteerimisnormidega.
Kõnnitee

Kõnnitee laiuseks on planeeritud 1,5m (vastavalt EVS 843:2016 Linnatänavad  liigitusele   - erandlik)
Ülekäigurada

Ülekäiguraja kavandamisel tuleb tähelepanu pöörata järgmistele tingimustele:

· nähtavusnõuetele; 

· valgustusele ; 

· kavandada ülekäigurada võimalikult lühikese pikkusega, kus tee ristlõige on võimalikult kitsas. 
· Vaida piirkonnas on olemas valgustatud ülekäigurajad ning kavandatav lahendada olemasolevate analoogsete lahenduste põhimõttel.

Parkimine on lahendatud omal krundil ja juhindudes EVS 843:2016 Linnatänavad nõuetest.  Kõikidele elamumaa kruntidele on planeeritud maksimaalselt 3 parkimiskohta (hoones sees või väljas).
Moodustatavale transpordimaa krundile on planeeritud sõidutee ja äärde haljasribad tehnovõrkude rajamiseks. Juurdesõidutee lõppu rajatakse ümberpööramise ala läbimõõduga 16m.
Päästeauto juurdepääs on lahendatud Vana-Vaida tee kaudu. Vastavalt EVS 812-7:2018  p. 14.1.4 peab juurdepääsutee olema vähemalt 3,5m laiune, kusjuures tee on soovitav rajada ringsõiduna või peab olema umbtee lõpus ümberpööramise võimalus. Päästetehnikaga peab saama üksikelamute puhul EVS 812-7:2018  p.14.1.3 kohaselt  minimaalselt 50m kaugusele hoonest. 

Liikluskorraldus

Planeeritud tee on kavandatud põhimõttel, mis võimaldab rakendada õueala liikluskorraldust. Peateele väljasõit reguleeritakse „anna teed“ või  „stop“ märkidega.  
Katendid ja liikluskorraldus lahendatakse ehitusprojektiga.
Põhimõttelise lahendusena võib katendiks projekteerida näiteks allpool toodud tüüpkatendina kasutatava konstruktsiooni väikese liikluskoormusega (0-500) teedele.
Planeeritud tee koos juurdepääsudega kaetakse asfaltkattega.

Tüüpkatendi näide väikese liikluskoormusega (0-500) teedele.
Tee kasutusõigus

Kavandatud tee on planeeritud määrata avalikult kasutatavaks teeks. 
3.8 Haljastuse ja heakorra põhimõtted. 

Lähtuda järgnevatest õigusaktidest:

· Rae Vallavolikogu 15.06.2021  määrus nr 73, Rae valla jäätmehoolduseeskiri
· Rae Vallavolikogu 27.09.2021  määrus nr 78, Rae valla jäätmekava aastateks 2021-2026
· Rae Vallavolikogu 18.10.2022 määrus nr 11 „Haljastusnõuded projekteerimisel ja ehitamisel Rae vallas“

· Rae Vallavalitsuse 30.08.2022 määrus nr 18 “Haljastuse hindamise metoodika ning avaliku ala haljastuse nõuded”
Planeeritud kruntidel säilitatakse maksimaalselt olemasolevat kõrghaljastust (ka väärtuslikud  põõsad). Igasugune haljastus vähendab läheduses asuvate teede negatiivset mõju: summutab müra, tõkestab tolmu ja saasteainete levikut, toimib visuaalse tõkkena ja suurendab privaatsust. Planeeritud hoonestuse ja rajatiste edasisel projekteerimisel valida nende asukohad vastavalt puude asukohale, viies raiutavate puude arvu minimaalseks. 
Põhjendamatult suuremahuliste katendite rajamine ei ole lubatud. Eelistatud on vett läbilaskvad katendid. Katendite rajamisel soovitavalt kombineerida suurema ja väiksema koormusega alade katendite tüüpe, kasutada murukivi ja puistematerjale jmt, mis sobituksid keskkonda. Kultuurmuru pinda projekteerida pigem vähe ja selle asemel rajada pinnasetüübile sobilikke vähese hooldusvajadusega liigirikkaid taimekooslusi.  Puude võra läheduses raskete ehitusmasinatega liigelda minimaalselt, piirata töömaa ja kaitsta puud. Töömaal  asuvad puud tuleb kaitsta (ka väljaspool töömaad kui on oht nende vigastamiseks). 
· Uushaljastus kruntidel lahendatakse järgmises faasis ehitusprojekt koostamisel järgides Rae Vallavolikogu 18.10.2022 määruse nr 11 nõudeid.

· Vastavalt üldplaneeringuga määratud nõudele, planeeritakse elamukrundi iga 300 m2 kohta vähemalt 1 puu, mille täiskasvamise kõrgus on min 6m. Põhijoonisel on näidatud puude soovituslikud asukohad. Eelkõige tuleks puid istutada maanteega külgnevatele piiridele tolmu ja müra vähendamiseks. Puude liik määratakse hoone ehitusprojektiga ehitusloa taotlemise faasis.

· Mahasõidu nähtavuskolmnurga ulatuses on planeeringus ette nähtud likvideerida olemasolevad puud ja kuusehekk.
· Projekteeritavate elamute ja abihoonete alla ja välisseinale lähemale kui 2 m jääva kõrghaljastuse võib likvideerida.

· Juurdepääsuteede, parkimiskohta ja trasside ehitusalale jääva kõrghaljastuse võib likvideerida. 

· Kuivanud ja alla 8 cm rinnasdiameetriga puud võib likvideerida.

· Väheväärtuslikud ja likvideeritavad puud on lubatud likvideerida raieloa alusel. 

· Hoonete ja tehnovõrkude projekteerimisel tuleb tagada säilitatavate ja istutatavate puude ning ehitiste vahelised kujad vastavalt EVS 843:2016 Linnatänavad nõuetele. 
· Raietegevuse teostamisel arvestada pesitsusrahu perioodiga (15.04-30.06).
Nõuded istikutele

Istikud peavad olema terved ja võimalikult suure mullapalliga. Istikutele paigaldatakse vastavalt vajadusele sobivad toed. Tagada liigile omane istutusjärgne hooldus. Isikute minimaalsed kõrgused on: põõsad 0,6m ja puud 1,5m.

Planeeringuga likvideeritav haljastus:

nr. 13  IV väärtusklass,  harilik jalakas 
nr. 21  III väärtusklass,  harlik kuusk

nr. 35  IV väärtusklass,  raagremmelgas 
Jäätmekäitlus
Ehitustegevuse ajal ja hoonete kasutuselevõtu järgselt tuleb jäätmete käitlemisel lähtuda nii jäätmeseadusest kui ka Rae valla  jäätmehoolduseeskirjast.
Jäätmekonteinerid on planeeritud kruntide juurdepääsuteede lähedusse krundi hoonestusalast minimaalselt 3m kaugusele kõvale alusele. Kui prügikonteiner projekteeritakse  lähemale kui 3m naaberkinnistu piirist, on tarvilik naabri kooskõlastus.

Nõuetekohasel käitlemisel ei ületa jäätmetest tekkinud mõju eeldatavalt piirkonna keskkonnataluvust. Mõju keskkonnale suureneb jäätmeveo tõttu (müra, õhusaaste, koormus teele, vibratsioon), kuid eeldatavalt suhteliselt väikeste koguste tõttu ei osutu see oluliseks. Jäätmeveo korraldab jäätmevaldaja. Jäätmeid käsitletakse vastavalt jäätmehoolduseeskirjadele.

3.9 Vertikaalplaneerimine.

Vana-Vaida tee 12 katastriüksus on kaldega kirdest edelasse (langus ca 2m) Vana-Vaida teest Tallinn-Tartu mnt suunas. Täpne vertikaalplaneerimine koostatakse ehitusprojektide käigus (teeprojekt, hoonete projektid). Kalde suund soosib sademevee kogumist olemasolevasse tiiki. Tiigi veetase on 1-2 m hoonestusaladest madalamal ja üleujutuse ohu tase on väga madal. Arvestades imbala suurust ja tekkivat vee kogust võib eeldada, et pos 6 teekattelt valguv vesi imbub nõvades ja vett tiigini ei jõua. Kinnistu omaniku info kohaselt tiigil teadaolevalt eelvool puudub, vee tase kõigub vähesel määral ja eelvoolu rajamiseks ei ole vajadust.
Võimalusel säilitada olemasolevat reljeefi ja tulevased hoonete asukohad valida vastavalt arhitektuursele kontseptsioonile, mis väärtustaks ja tooks esile olemasoleva reljeefi mõju ja omapära. Olemasolevat pinda võib katta / täita täitepinnasega maksimaalselt 0,5 m hoonestusala sees eeldusel, et on takistatud sademevee naaberkruntidele valgumine. Olemasolevat maapinda ei või tõsta kõrgemale hoonestatud naaberkinnistu maapinnast. Tekkiv sademevesi immutatakse omal krundil ja vertikaalplaneerimisega peab olema tagatud, et sademevett ei juhitaks naaberkruntidele.

Planeeritud  sõidutee sademeveed kogutakse teeäärsete nõvadega, mis on täidetud vett läbilaskva materjaliga. Nõvade ja dreenidega sademevesi immutatakse pinnasesse ja väga suurte veehulkade puhul juhitakse tiigini kui pinnas ei jõua vett vastu võtta või on küllastunud.
3.10 Tuleohutusnõuded.

Üldiselt
· Tuletõrjetehnika juurdepääs hoonetele tagatakse rajatava tee kaudu.
· hoonestusaladevaheline kuja on 8m. Pos. 2 puhul võib tulemüüri kasutades rajada hoone naaberhoonestusele lähemale. 
· planeeritud üksikelamud ja abihooned rajatakse vähemalt tuleohutusklassi TP-3 nõuetele vastavad.
· Juurdesõidutee on min 3,5m laiune ja  lõppu rajatakse ümberpööramiseks min 16 m läbimõõduga kõvakattega ala.
Päästeauto juurdepääs on lahendatud Vana-Vaida tee kaudu. Vastavalt EVS 812-7:2018  p. 14.1.4 peab juurdepääsutee olema vähemalt 3,5m laiune, kusjuures tee on soovitav rajada ringsõiduna või peab olema umbtee lõpus ümberpööramise võimalus. Päästetehnikaga peab saama üksikelamute puhul EVS 812-7:2018  p.14.1.3 kohaselt  minimaalselt 50m kaugusele hoonest. 
Tuletõrjevee saamiseks kasutatakse planeeringuala ees Vana-Vaida tee ääres asuvat  tuletõrje hüdranti. Kõikidest planeeritud kruntidest asub hüdrant lähemal kui 150m ja kavandatud hoonetest ca 165m kaugusel. Veevõtukoht peab vastama EVS 812-6:2012+A1+A2 Ehitiste tuleohutus. Osa 6: tuletõrje veevarustus. Ühe tulekahju normvooluhulk vastavalt standardile on Qo=10l/s arvestusliku kolme tunni tulekahju kestuse puhul. 

3.11 Tehnovõrgud.
Tehnovõrkude planeerimisel on tehtud koostööd Aquare OÜ-ga reg.nr 14785938, (pädev isik Marko Raid).

Veevarustus ja reoveekanalisatsioon lahendatakse ühisveevärgi (ÜVK) baasil.
Ühisveevärgi- ja kanalisatsioonivõrkude valdaja AS ELVESO on väljastanud tehnilised tingimused VK-TT 002 (15.01.2024, nr 4-11/2929-1). AS ELVESO on nõus tagama veevarustuse ja reovee vastuvõtu detailplaneeringu alalt kuni 2 m³/ööpäevas (60,0 m³/kuus).
ÜVK torustikud on kavandatud transpordimaa sihtotstarbega maale, mis on planeeritud määrata avalikult kasutatavaks teeks.

Tehnovõrgud planeeritakse vastavalt järgnevatele normdokumentidele ja tingimustele:

· standard EVS 843:2016 Linnatänavad 

· AS ELVESO tehnilised üldnõuded
· AS ELVESO tehnilised tingimused (VK-TT 002 15.01.2024, 4-11/2929-1)

VEEVARUSTUS JA KANALISATSIOON
Veevarustus
Olemasolev hoone (krunt pos 1) on ühendatud ühisveevärgiga ning olemasolevat veeühendust ei muudeta. Ülejäänud elamumaa kruntide veeühendused on planeeritud Vana-Vaida teel paiknevast ühisveevärgi torustikust.
Kavandatava transpordimaa (pos 6) haljasalale/teepeenrale on planeeritud paralleelselt veetorustik ja survekanalisatsiooni torustik.

Iga elamumaa krundi ette avalikule teemaa-alale (1,0 m kaugusele krundi piirist) projekteeritakse spindlipikenduse ja kapega maakraan, mis on ühtlasi kinnistu liitumispunktiks ühisveevärgiga.

Projekteerimisel ja ehitamisel tuleb lähtuda standardist EVS 921 „Veevarustuse välisvõrk“ ning AS ELVESO tehnilistest tingimustest ja tehnilistest üldnõuetest. Ehitusprojekti koostamiseks tuleb taotleda täiendavad tehnilised tingimused ning koostada projekt vastavalt vee-ettevõtte nõuetele.
Reoveekanalisatsioon

Reovee kanaliseerimine lahendatakse ühiskanalisatsiooni (ÜVK) baasil.
Olemasolev hoone (krunt pos 1) on ühendatud ühiskanalisatsiooniga ning olemasolevat ühendust ei muudeta. Ülejäänud elamumaa kruntide kanalisatsiooniühendused on planeeritud Vana-Vaida teel paiknevasse ühiskanalisatsiooni torustikku.

Ühenduspunkt olemasoleva ühiskanalisatsiooniga on kaevus nr 58 (vt tehnovõrkude koondplaan). Enne ühenduskaevu tuleb ette näha voolurahustuskaev. Olemasoleva kaevu ühendamise sobivust hinnatakse projekteerimise käigus ning vajadusel nähakse ette kaevu rekonstrueerimine või asendamine.

Planeeringuala reljeef langeb edela suunas ning kõrguste vahe ÜVK liitumispunkti ja kaugemate kruntide vahel on ligikaudu 1,5 m, mistõttu on planeeringualale kavandatud survekanalisatsiooni trass koos surveliste liitumispunktidega. Iga kinnistu reovee ärajuhtimine lahendatakse ülepumpamise teel.

Kavandatava transpordimaa (pos 6) haljasalale/teepeenrale on planeeritud survekanalisatsiooni torustik. Iga elamumaa krundi ette avalikule teemaa-alale (1,0 m kaugusele krundi piirist) projekteeritakse liitumispunkt ühiskanalisatsiooniga.

Projekteerimisel ja ehitamisel tuleb lähtuda standardist EVS 848 „Väliskanalisatsioonivõrk“ ning AS ELVESO tehnilistest tingimustest ja tehnilistest üldnõuetest. Ehitusprojekti koostamisel tuleb lahendus täpsustada ja kooskõlastada võrguvaldajaga.
Elektrivarustus ja tänavavalgustus
Olemasoleval elamul (POS 1) on olemasolev liitumispunkt ja seda ei muudeta.

Ülejäänud planeeritud elamumaa kruntide elektrivarustus on lahendatud vastavalt Elektrilevi OÜ tehnilistele tingimustele Nr. 465504 (kehtivad kuni 03.01.2026). 
Detailplaneeringu ala toide on kavandatud olemasoleva alajaama Ülepumpla:(Rae) baasil, mis asub Piibelehe tänav kinnistul (ca 140m kaugusel planeeringualast). Nimetatud olemasolevast alajaamast on kavandatud uutele objektidele eraldi fiidri 0,4 kV maakaabelliin. Paralleelselt kavandatud maakaabelliiniga projekteerida perspektiivsete 10 ja 0,4kV maakaablite koridor. Kruntide elektrivarustuseks on planeeritud kruntide piiridele transpordimaale 0,4 kV liitumiskilbid ja jaotuskilbid. Elektritoide planeeritud elamutega on ette nähtud maakaablitega.  Iga elamumaa krundi tarvis on planeeritud elektri liitumispunkt võimsusega 3X25A peakaitsmega. Planeeritud kruntide kogu liitumisvõimsus 3x100A.
Peale planeeringu kehtestamist, liitumislepingu sõlmimist ja liitumistasu tasumist projekteerib ja ehitab Elektrilevi OÜ elektrivõrgu. Planeeringu tehnovõrkude joonisel on kajastatud 0,4kV maakaabelliin kuni katastriüksuse piirini Vana-Vaida tee ääres,  sealt edasi on toodud maakaabelliini põhimõtteline paiknemisskeem joonisel DP-10, Maa- ja Ruumiameti kitsendustega aluskaardil.
Vastavalt algatamise korraldus lisa p.10.2.8., vältida valgusreostust tekitavaid valgustuslahendusi. Välisvalgustite projekteerimisel pöörata erilist tähelepanu valgusallikatele, mis avaldavad mõju elamualadele. 
Ehitusprojektide koostamisel lähtuda standardist EVS-EN 17037:2019+A1:2021 "Päevavalgus hoonetes".
Elamukruntide välisvalgustus lahendatakse ehitusprojektidega. Transpordimaa krundile rajatakse tänavavalgustus. Valgustamiseks on planeeritud 6-8m mastidega LED tänavavalgustid. Valgustite projekteerimisel koostada tänavalale valgustiheduse arvutus. Elektritoide on kavandatud maakaabelliinidega. Tänavavalgustuse projekteerimisel vältida valgusreostuse teket. Ülevalgustamine on elanikele lisakulu ja põhjustab nii inimestel kui loomadel-lindudel häiringuid. Valguslahendus peab olema lihtsalt reguleeritav ja juhitav. 
Kergliiklustee alla jääv maakaabel paigaldada kaitsetorusse.

3.12 Telekommunikatsioonivarustus
Planeeringule on koostatud võrguvaldaja poolt (Telia AS) tehnilised tingimused nr 38591768 (kehtivad kuni 16.01.2025). 

Vana-Vaida tee 12 katastriüksust läbib maa-alune sidetrass (osaliselt sidekanalisatsioon), mis segab pos. 5 krundi hoonestamist. Planeeritud kinnistu (positsioon nr 5) maa-ala optimaalseks kasutamiseks on sidetrass planeeritud teisaldada ja kanaliseerida. 

Elamutele sidevarustuse tagamiseks on kaks alternatiivi. Võimalik on kasutada üle õhu lahendusi või rajatakse kaabliga sidevõrk. Sidevõrgu lõplik lahenduse valik tehakse edasise projekteerimise käigus.
· Vastavalt tehnilistele tingimustele planeeritakse sidekanalisatsiooni põhitrassi ehitus lähtuvana sidekaevust VAI-012.  
· Vana-Vaida tee 12 katastriüksust läbib maa-alune sidetrass, mis segab pos. 5 krundi hoonestamist. Sidetrass on planeeritud teisaldada ja kanaliseerida. Sidekanalisatsioon on kavandatud algusega olemasolevast sidekanalisatsioonist Vana-Vaida teel. Viimase olemasolu ja seisukord selgitatakse ehitusprojekti koostamise käigus,  andmed geodeetilisel alusplaanil võivad olla ebatäpsed. 

· Sidevõrgu rajamise võimaldamiseks on planeeritud sidekanalisatsiooni torustik ja liitumispunktid kruntide piirile. 
· Krunte teenindav ja läbiv sidekanalisatsioon on planeeritud transpordimaale tee serva haljasalale ja sealt edasi läbi pos. 5 krundi (servituudi seadmise vajadus). Pos 6 transpordimaale on planeeritud sidekanalisatsioonile servituudi ala laiusega 2m (1+1m torustiku tsentrist). Pos. 5 läbiv sidekanalisatsioon on planeeritud min. 1m katastripiirist ja servituudiala laiusega 2m (1+1m torustiku tsentrist). 
· Sidekanalisatsioon projekteerida 100mm plasttorustikust ja KKS tüüpi kaevudega.  
· Sidekanalisatsiooni torud projekteerida vähemalt 0,7 m sügavusele maapinnast, teekatete all vähemalt 1,0m sügavusele. Sõiduteede ja parklate all kasutada A-tugevuskategooria torusid. Läbiviigud sõiduteede alt näha ette kinnisel meetodil. Asfaltkatendi lammutamist mitte ette näha, läbiviigud asfaltkattega alal projekteerida kinnisel meetodil. 
· Paigaldatavate sidekaablite kohale, 20-30cm kõrgemale, näha ette  kaablitähistuslint.
· Kaugused tehnovõrkudest ja rajatistest vastavalt EVS 843:2016 nõuetele. 
· Liinirajatise kaitsevööndis on liinirajatise omaniku loata keelatud igasugune tegevus, mis võib ohustada liinirajatist. Tööde teostamine sidevõrgu kaitsevööndis võib toimuda kooskõlastatult võrguvaldaja järelevalvega.
· Järgida Telia AS juhendmaterjali „Üldnõuded ehitusprojektide koostamiseks ja kooskõlastamiseks ning ehitamiseks sideehitiste kaitsevööndis“. 
· Ehitusprojekti koostamiseks taotleda täiendavad tehnilised tingimused.

Tööde järjekord pärast planeeringu kehtestamist (vt ka ptk 6 planeeringu elluviimiskava.).

1. Tehnovõrkude projekteerimine 
2. Katastrisse kantud kinnistutele tehnovõrkude reaalservituutide seadmine
3. Tehnovõrkude ehituslubade taotlemine (sh ehitusluba lammutamiseks)
4. Tehnovõrkude ja liitumispunktide ehitamine  (sh. olemasolevate võrkude lammutamine)
5. Tehnovõrkude kasutuslubade taotlemine.
3.13 Sademe- ja pinnasevee ärajuhtimine.

Planeeringualale on kavandatud säästvad sademevee käitlemise lahendused ja kogu alal tekkiv sademevesi käideldakse planeeringuala piires.

Planeeritud juurdepääsutee katendite sademeveed on kavandatud koguda tee serva rajatavasse madalasse kraavi / nõvasse ja sealt juhtida pos. 3 krundile rajatavasse filterpeenrasse / nõvasse. Nõvas saab sademevesi äkk-vihma korral koguneda (puhver) ja aeglaselt imbuda pinnasesse. Pos. 3 nõvasse on planeeritud ka vähest hoolt vajav taimestus  (põõsad), mis imab samuti suure hulga vett. Nõva ülevool on kavandatud pos. 3 olevasse tiiki.
Kruntidel tekkiv sademevesi immutatakse omal krundil ja vertikaalplaneerimisega peab olema tagatud, et sademevett ei juhitaks naaberkruntidele.

Enamus planeeringuala pinnasevett imbub teepaanra nõvades ja filterpeenras. Erandolukorras on võimalik sademevee vool pos. 3 olevasse tiiki, mis asub planeeringuala kõige madalamas alas.
Planeeritav ala paikneb kaitsmata põhjaveega alal. Tegevuste kavandamisel tuleb jälgida, et ei mõjutataks negatiivselt põhjavee omadusi ja sellest tulenevalt elanikeni jõudva joogivee kvaliteeti. Suublasse (antud juhul filterpeenrasse ja erandkorras tiiki pos. 3) juhitav sademevesi peab vastama keskkonnaministri 08.11.2019 määrusele nr 61 „Nõuded reovee puhastamise ning heit-, sademe-, kaevandus-, karjääri- ja  jahutusvee suublasse juhtimise kohta, nõuetele vastavuse hindamise meetmed ning saasteainesisalduse piirväärtused“.

3.14 Soojavarustus.

Eelistatud on vähese keskkonnamõjuga, energiatõhusad ja võimalikult väikese tarbimiskuluga küttelahendused. Kütteallikana võib planeeritud hoonetel kasutada tahkeküttel kohtkütet (ahi, kamin, pliit), soojuspumpa, tahkeküttel lokaalkütet (põrandatorustikuga/radiaatoritega tahkeküttel katelt), päikesekollektoreid. Vastavalt Keskkonnaministri 16.12.2016 määrus nr 71 Lisa 1 nõuetele rakendatakse  tehnoseadmete müra piirväärtusena tööstusmüra sihtväärtust. Planeeringuala asub II kategooria piirkonnas, kus tööstusmüra sihtväärtus päeval on LpA < 50dB ja öösel LpA < 40dB. Õhk-õhk ja õhk-vesi tüüpi soojuspumba välisseade/välismoodul tuleb valida piisavalt  vaikne, et naaberkruntidel oleks müranõuded tagatud nii päeval kui öösel. Vajadusel tuleb seadme helitaset alandada reguleerimisega ja ehituslike võtetega. Soojuspumbast väljuv õhuvool tuleb suunata selliselt, et see ei kahjustaks naabreid. Maasoojuspumba puhul on lubatud kõik lahendused nii horisontaal kui vertikaal (ka soojuspuuraugud ja  spiraalkollektorid), kui see ei kahjusta looduskeskkonda, kõrghaljastust, ei riiva naabrusõigusi, kollektori rajamiseks koostatakse ehitusprojekt, taotletakse KOV ja ametite nõutavad kooskõlastused ning ehitusluba.
3.15 Energiatõhusus ja -tarbimise nõuded.

Planeeritavad hooned peavad vastama energiatõhusus miinimumnõuetele vastavalt Ettevõtlus- ja infotehnoloogiaministri  11.12.2018. a. määrusele nr 63 „Hoone energiatõhususe miinimumnõuded“. Hoonete projekteerimisel peab lähtuma energiatõhususe printsiipidest ja tarindite rajamisel tuleb  püüda saavutada hea õhu- ja  soojapidavus ning minimaalne joon ja punktkülmasildade mõju. Soojustuse valikul ja soojustuse tehnoloogiliste lahenduste puhul lähtutakse sellest, et ehitise tarindid oleks hea energiatõhususe tasemega. Hoone välispiirded tehakse pikaajaliselt õhkupidavad, piisavalt ja kvaliteetselt soojustatud. Tehnosüsteemid projekteeritakse ja paigaldatakse nii, et oleks tagatud nende  pikaajaline ja efektiivne töötamine optimaalses tööpiirkonnas. Torustikud soojustatakse vajadusel soojakadude vältimiseks. Sundventilatsiooni ehitamisel paigaldatakse madala rõhulanguga torustikud ja valitakse võimalikult kõrge kasuteguriga ventilaatorid ja juhtseadmed.
3.16 Müra
Detailplaneeringu koostamisel tuleb arvestada kahe suurema negatiivse mõjuallikaga, milleks on Tallinn-Tartu neljarajaline põhimaantee (maantee nr 2) ja Vana-Vaida tee (kõrvalmaantee nr 11155). Tallinn-Tartu maantee kaitsevööndi laius on 50m ja Vana-Vaida teel 30m. Võimalikud kõrvalmõjud teega piirneval alal on müra, vibratsioon, õhusaaste ja muu. Teisi olulisi müraallikaid planeeringuala lähiümbruses teadaolevalt ei leidu.
Planeeringule on koostatud mürahinnang Hendrikson  & KO töö nr 23004686 09.06.2023.

Vastavalt uuringule lk 8-9.

Uuringu raames läbi viidud arvutuste põhjal võib öelda järgmist :

· Nii olemasolevas (ehitusjärgses) kui perspektiivses liiklusolukorras vastab planeeritud hoonestusalade ning planeeritud hoonete indikatiivses asukohas kujunev müraolukord II kategooria alade liiklusmüra piirväärtuse nõuetele nii päeval kui ka öösel;

· Kõrgeim müratase esineb kavandatavate hoonete Tallinn – Tartu – Võru – Luhamaa tee poolsel küljel. Olemasolevas olukorras on päevasel ajal (Ld, 7.00-23.00) arvutuslik müra hinnatud tase ca 58…60 dB (2. korruse puhul kohati kuni 62 dB) ning öisel ajal (Ln, 23.00-7.00) ca 51…52 dB (2.korruse puhul kohati kuni 55 dB). Perspektiivses olukorras on päevasel ajal (Ld, 7.00-23.00) arvutuslik müra hinnatud tase ca 60…61 dB (2. korruse puhul kohati kuni 64 dB) ning öisel ajal (Ln, 23.00-7.00) ca 52…54 dB (2. korruse puhul kohati kuni 56 dB);

· Mõnevõrra väiksem müratase esineb kavandatud hoonete teistel külgedel (sh Vaida tee äärsetel hoonestusaladel) – päevasel ajal (Ld, 7.00-23.00) jääb arvutuslik müra hinnatud tase valdavalt vahemikku 50…55 dB ning öisel ajal (Ln, 23.00-7.00) vahemikku 45…50 dB.

Kokkuvõtvalt võib öelda, et planeeritud hoonestusaladel ning kavandatavate hoonete võimalikes asukohtades vastab müratase nii ehitusjärgses kui ka perspektiivses olukorras liiklusmüra piirväärtuse nõuetele nii päeval kui öösel ja nii esimese kui ka teise korruse puhul.

Lisaks välisõhu normide järgimisele tuleb tagada head tingimused ka kavandatavate hoonete siseruumides. Müra suhtes tundliku funktsiooniga hoonete rajamisel tuleb järgida asjakohast heliisolatsiooninõudeid käsitlevat standardit (hetkeseisuga on selleks standard EVS 842:2003 Ehitiste heliisolatsiooninõuded. Kaitse müra eest), mille kohaselt:

· Kavandades eluruume (elu- ja magamisruumid) Ld 61-65 dB müratsooni on standardi kohane välispiirde (välissein koos akendega) ühisisolatsiooni nõue (R’tr,s,w) 40 dB; 

· Hoone hoovipoolsetele külgedel (mis on liiklusmürast mõnevõrra vähem mõjutatud) ning teest (tee nr 2) kaugemal asuvatel hoonestusaladel on soovitatav lähtuda välispiirde ühisisolatsiooni (R’tr,s,w) minimaalsest väärtusest vahemikus 35-40 dB;

·  Kui aken moodustab ≥50% välispiirde pinnast, võetakse akna nõutava heliisolatsiooni suuruseks välispiirde õhumüra isolatsiooni indeks.

Kavandatavate eluhoonete maantee (põhimaantee nr 2) poolne külg on võimalusel soovitatav jätta üldkasutatavatele ning müra suhtes vähemtundlikele pindadele (esik, koridorid, samuti köök, wc, vannituba jm abiruumid). Magamisruumid on võimalusel soovitatav paigutada hoonete teest kaugemale jäävale küljele. Samas on asjakohaste heliisolatsiooninõuete järgimisel tagatud siseruumides head tingimused ka teepoolsetel külgedel ning seetõttu ei ole mõistlik tubade jaotuse osas ka liiga rangeid piiranguid seada. Lisaks tuleb silmas pidada, et liiklusmüra võib mõjuda häirivalt ka juhul , kui müra normtasemele vastavad tingimused on tagatud ning ka müra vähendavate meetmete rakendamine ei välista täielikult häiringute esinemise võimalust. Tugevdatud helipidavusega kaasaegsetes eluruumides on siiski võimalik tagada head akustilised tingimused ning elukvaliteet , samuti on antud juhul ka välisõhus (hoonete vahelisel õuealal) valdavalt head tingimused tagatud.
Planeerija täiendavad ettepanekud maanteede negatiivse mõju vähendamiseks: 

 -  säilitada võimalikult palju olemasolevat haljastust. 

 - istutada juurde nii heitlehiseid kui igihaljaid puid ja põõsaid (vt joonist ja nõuded ptk. 3.8 haljastuse ja heakorra põhimõtted ). Istutused soovitavalt mitmerindelisena. 

- suurema mürafooni suunas rajada hoonestus suletuna või siduda massiivse arhitektooniga (nt looduskivimüür vmt), mis tekitaks krundi sees väiksema, aga madalama müratasemega piiratud hooviala.

- hoonete piirdekonstruktsioonid projekteerida ja rajada kõrgendatud mürapidavusega.
Tagada, et nii ehitustegevusega kui ka edaspidise kasutamise kaasnevad müra- ja vibratsioonitasemed ei ületaks ümbruskonnas:
· Keskkonnaministri 16.12.2016 määrusega nr 71 „Välisõhus leviva müra normtasemed ja mürataseme mõõtmise, määramise ja hindamise meetodid“
· Sotsiaalministri 12.11.2025. a määrus nr 61  "Nõuded müra, sealhulgas ultra- ja infraheli ohutusele elamutes ja ühiskasutusega hoonetes ning helirõhutaseme mõõtmise meetodid"  

kehtestatud norme. 

3.17 Servituudid
Moodustatavatele kruntidele on kavandatud järgmised servituudid:

· Pos.1.  Reaalservituut tehnovõrgu (planeeritud ja olemasolev ÜVK) valdaja kasuks
· Pos. 2.  Reaalservituut tehnovõrgu (olemasolev ÜVK) valdaja kasuks
· Pos. 3. Reaalservituut tehnovõrgu (planeeritud sademevee süsteem) valdaja (Pos.6) kasuks.

· Pos. 4.   Ei ole planeeritud.
· Pos. 5. Reaalservituut tehnovõrgu (olemasolev ÜVK ja planeeritud sidekanalisatsioon)  valdaja kasuks.
· Pos. 6.  Reaalservituut tehnovõrgu (planeeritud ÜVK, elektri maakaablid, sidekanalisatsioon)  valdaja kasuks. Kavandatud tee määratakse avalikult kasutatavaks teeks. 
· Vana-Vaida tee 8 (katastri nr 65303:003:0325) olemasoleva sidekaabli ühenduse tegemiseks servituudi ala vajadus (ühendus on tehniliselt võimalik ka ilma Vana-Vaida tee 8 kinnistul töid teostamata) ja asukoht lahendatakse ehitusprojektiga. Vastavalt Telia Eesti AS kooskõlastusele on tegevuse jätkamiseks vajalik tellida Telia täiendavad tehnilised tingimused (ehitusprojekti faas)
Tehnovõrkude reaalservituutide alade asukohad ja suurused täpsustatakse projekteerimise käigus.

4 Keskkonnatingimused ja võimalik keskkonnamõju hindamine.

Vastavalt DP lähteseisukohtades toodud analüüsile ei ole vajalik anda detailplaneeringu keskkonnamõju strateegilise hindamise eelhinnangut.

Detailplaneeringuga kavandatu ei kahjusta olulisel määral olemasolevat keskkonda. Keskkonda kahjustab vähesel määral planeeritud hoonete ja tee ehitus (müra, vibratsioon ja tolm), kuid hilisemas ekspluatatsioonis ei kahjusta planeeritud hooned oluliselt keskkonda. Olemasolevat olukorda halvendab looduse mitmekesisuse säilitamise seisukohast olemasolevate puude ja pinnakattetaimede likvideerimine. Selle vähendamiseks planeeritakse hoonete, teede ja taristu asukohad vastavalt puude asukohale viies raiutavate puude arvu minimaalseks. Suuremahuliste katendite ja haljasalade rajamine ei ole lubatud.
Müra suurenemist põhjustab piirkonnas elutegevusega kaasnevad helid (muusika, kodumasinad, inimeste hääled jms) ja suurenev liiklus. Elutegevusega võib kaasneda ka mõningane tolmu teke (näit. transpordivahendid), vibratsioon (näit kodumasinad, pumbad, transpordivahendid) ja lõhn (näit. toidulõhnad, kasutatavad kütused, remondimaterjalid), kuid eeldatavalt ei ole nendest tulenev mõju suhteliselt väikeste koguste tõttu märkimisväärne. Tänase maakasutuse ja inimtegevuse juures ei ole põhjavee reostust piirkonnas teada. Vaadeldaval alal ega lähipiirkonnas ei asu keskkonnaohtlikke ettevõtteid. Soojuse, kiirguse ja lõhna reostuse olulist mõju ei ole ette näha.  
Planeeringuga kavandatud tegevusega olulist keskkonnamõju ei kaasne ja eelhindamine ei ole vajalik. Kavandatud tegevusele ei ole vajalik taotleda keskkonnalubasid

5 Võimalikud ohuolukorrad

· Detailplaneeringu realiseerumise järgselt on võimalik, et esineb avariiolukordasid mille tulemusena reostub või saastub pinnas, pinnavesi, põhjavesi, õhk (pinnasereostus, põhjaveereostus, veereostus, tulekahjud jne). Võimalikud avariiolukorrad on suhteliselt vähetõenäolised. 

· Mõningast müra ja vibratsiooni teket esineb prügiveo ja kogumismahutite tühjendamisel, aga väikeste koguste tõttu ei kahjusta see keskkonda oluliselt. Kuna planeeringu ala on juba hoonestatud ja elutegevus on toimunud pikema aja jooksul, siis on lisanduv mõju keskkonnale ka väiksem. 
· Õnnetuste vältimiseks ehitusprotsessis tuleb kinni pidada ehitusprojektis ning tööohutust määravates dokumentides esitatud nõuetest. Ehitusprotsessis tuleb kasutada vaid kvaliteetseid ehitusmaterjale ning ehitusmasinaid tuleb hooldada, et vältida võimalikku keskkonnareostust nt lekete näol. Töötajad peavad olema spetsiaalse hariduse ja teadmistega ning vajadusel juhendatud. Samuti on oluline, et ehitustöid ja nende järelevalvet teostatakse kõiki õiguseid omavate ettevõtete või isikute poolt.
· Tulekahjude ennetamiseks projekteerida ja ehitada hooned vastavalt kehtivatele tuleohutusnõuetele. Planeeritud tuletõrje veevärgi nõuetekohane olemasolu ja Assaku päästekomandode olemasolu tagab võimaliku tulekahju kiire likvideerimise.
· Nõuetekohasel käitlemisel ei ületa jäätmetest tekkinud mõju eeldatavalt piirkonna keskkonnataluvust. Mõju keskkonnale suureneb jäätmeveo tõttu (müra, õhusaaste, koormus teele, vibratsioon), kuid eeldatavalt suhteliselt väikeste koguste tõttu ei osutu see oluliseks.
· Radoonirisk. Eesti Geoloogiateenistuse radooniriski kaardi andmetel asub planeeringuala omavalitsuse tasemel kõrge radoonisisaldusega pinnaste piirkonnas. Samas jääb planeeringuala 500mx500m ruutkaardi andmete  (mõõtmised tehtud 2005 a.) madalale tasemele  (10-30 kBq/m³).  Selleks, et radoonisisaldus majade siseõhus ei ületaks paljudes EL maades tunnustatud viitetaset 200 Bq/m³,  peaks pinnaseõhu radoonisisaldus olema madalam kui 50 kBq/m³.  

( Allikas: Eesti Geoloogiateenistus.)

Skeem: 4: ( Allikas: Eesti Geoloogiateenistus.)

Hoonete projekteerimise käigus teha mõõtmised täpsustamaks pinnase radoonisisaldus. Vastavalt uuringu tulemustele näha ette radoonitõkke meetmed ja konkreetsed insenertehnilised lahendused, et tagada radooniohutu keskkond hoonete siseruumide. Rakendada vastavaid kehtiva standardi EVS 840 „Juhised radoonikaitse meetmete kasutamiseks uutes ja olemasolevates hoonetes“ meetmeid. 
5.1 Kuritegevuse riske vähendavad nõuded ja tingimused.

Planeeritaval alal arvestada vajalike meetmetega kuritegevuse ennetamiseks juhindudes EVS 809-1:2002 soovitustega.

Kuritegevuse riske vähendavate nõuete ja tingimuste seadmise ettepanekud:

· Planeeringuga kavandatud muudatused säilitavad lähiala sotsiaalse keskkonna ja võrgustiku.

· Planeeringualale nähakse ette tänavavalgustus ja krundisisene välisvalgustus, mis vähendab kuritegevuse riske.

· Hoone juurde viivate sissepääsuteede selge eristamine vähendab sissemurdmiste, vandalismi, grafiti ja süütamiste riski.

· Vastupidavad ukse- ja aknaraamid, lukud, uksed, aknad ja klaasid vähendavad vandalismiaktide ja sissemurdmiste riski

·   Sissemurdmiste või vandalismiaktide sihtmärkide tugevdamine peale rünnakut vähendab intsidentide kordumise riski. 

·  Kiired parandustööd vähendavad edasisi kahjusid ennetades uusi vandalismiakte, grafitirünnakuid või süütamisi. Kiirele korrastamisele aitab kaasa regulaarne järelevalve.

· Hea korrashoid, eriti kergestisüttiva prügi kiire eemaldamine, vähendab süütamise ohtu.

· Planeeringu alal on soovituslik rakendada naabrivalve põhimõtteid.
· Planeeringu alal on soovituslik paigaldada videovalve.
· Tupikteega juurdepääs suurendab privaatsust ja kogukonnatunnet

6 Planeeringu elluviimise tegevuskava.

Kehtestatud detailplaneering on aluseks maakorralduslike toimingute tegemiseks ja koostatavatele ehitusprojektidele, samuti ehituslubade ja kasutuslubade taotlemiseks.
Kuna planeeringuala keskel olev likvideeritav abihoone jääb mitme planeeritud krundi maa-alale ja segab nii maakorraldustoiminguid (piiripunktide väljamärkimine) kui edaspidiselt trasside ja tee ehitust, siis taotletakse lammutusluba ja teostatakse lammutustööd vahetult pärast planeeringu kehtestamist.

Pärast planeeringu kehtestamist teostatavad toimingud ajalises järjekorras:

1. Abihoone lammutamiseks ehitusloa taotlemine, ehitusloa väljastamine ja hoone lammutamine.

2. Teostatakse Vana-Vaida tee 12 katastriüksuse jagamine ja uute katastriüksuste moodustamine.

3. Katastrisse kantud kinnistutele seatakse tehnovõrkude reaalservituudid.
4. Tehnovõrkude ja tee (sh mahasõidu, kõnnitee, ülekäiguraja) projekteerimine, ehituslubade taotlemine ja ehituslubade väljastamine.
5. Tehnovõrkude ja  tee (sh mahasõidu, kõnnitee, ülekäiguraja) ehitamine ja kasutuslubade taotlemine ning kasutuslubade väljastamine
6. Transpordimaale (Pos. 6) rajatava tee avaliku kasutusega teeks määramine. 
7. Elamumaa kruntidele hoonete projekteerimine, ehituslubade taotlemine ja ehituslubade väljastamine
8. Elamutele kasutuslubade taotlemine ja kasutuslubade väljastamine.

